উপরিউক্ত কুরআনের আয়াত ও হাদিস বর্ণনার উদ্দেশ্য এই যে জ্ঞানী হতে হলে জ্ঞান অন্বেষণের তীব্র বাসনা থাকতে হয়। শুরুতেই বলেছি আন্দোলনের কর্মীরা যে যেখানে পড়াশুনা করে সেখানে সবচেয়ে ভালো কৃতিত্ব রাখবে। যেহেতু আমরা ছাত্রাঙ্গনে কাজ করি সেহেতু ক্লাসে ও রেজাল্টে কৃতিত্বপূর্ণতার কোন বিকল্প নেই। এ ছাড়াও দেশ জাতির নেতৃত্ব দেয়ার জন্য অ্যাকাডেমিক ভাল ক্যারিয়ার অর্জনের কোন বিকল্প নেই। এখানে যার যার মেধানুযায়ী অধ্যয়নে সময় দিতে হয়। অনেক ভাই এ ক্ষেত্রে প্রশ্ন করেন কত ঘণ্টা পড়াশুনা করা দরকার। আমি বলি যতটুকু সময়ব্যাপী পড়াশুনা করলে শিক্ষার্থীর পড়া আয়ত্তে আসে ততটুকু পড়া দরকার। মানে শিক্ষার্থী যদি মেধাবী হয় তাহলে সময় লাগে কম। আর শিক্ষার্থী যদি কম মেধাবী হয় তাহলে সময় লাগে বেশি। তবে যারা কম মেধাবী, কম সময়ে পড়া নিজের আয়ত্তে আনতে অসুবিধা হয় তাদের হতাশ হওয়ার কোনো কারণ নেই। কম মেধাবীরা বেশি সময় ধরে অধ্যয়নের ফলে পড়া জানা বুঝা ও আয়ত্তে আনার জন্য চমৎকার সুযোগ হয়। কষ্ট করে অধ্যয়নের ফলে অনেক সময় মেধাবীদের চাইতে কম মেধাবীরাও ভালো করে। মোদ্দাকথা হলো কারো বেশি সময় করে অধ্যয়ন করতে হয় আর আর কারো কম। ছাত্র ইসলামী আন্দোলনের ভাইদের আরো স্মরণ রাখতে হবে যে নিয়মিত স্ব স্ব ক্লাসে যোগদান করতে হবে। এতে নিজের অ্যাকাডেমিক ক্যারিয়ারের পাশাপাশি শিক্ষক ও ছাত্রদের সাথে ভাল সখ্য গড়ে ওঠে। যা নিজের মিশন বাস্তবায়নে ভালো কাজ দিতে পারে। যারা সংগঠনের কাজের ব্যস্ততা দেখিয়ে ক্লাস ফাঁকি দেয়া নিয়মিত অভ্যাসে পরিণত করে পক্ষান্তরে তারা নিজের অজান্তেই সংগঠনেরই অপূরণীয় ক্ষতি করে। এ ক্ষেত্রে শহীদ আবদুল মালেক আমাদের জন্য বড় উদাহরণ। যিনি অ্যাকাডেমিকভাবে খুব সচেতন ছিলেন আবার সংগঠনের কাজেও ছিলেন ঈর্ষণীয় অগ্রগামী।